Az uniós belső piaci jogszabályok tiltják számos hozzáadott higanyt tartalmazó termék uniós piacon történő forgalomba hozatalát (beleértve a behozatalát). Ezek egy része tekintetében, noha nem valamennyi termékre vonatkozóan, a rendelet a gyártást és a kivitelt is tiltja. A hozzáadott higanyt tartalmazó különböző termékek eltérő jogi kezelése a rendelet elfogadásának nemzetközi szakpolitikai háttéréből, vagyis a higanyról szóló Minamata Egyezményből (a továbbiakban: egyezmény) adódik. Ez az EU és a tagállamok többsége által megerősített egyezmény tiltja számos hozzáadott higanyt tartalmazó termék gyártását, kivitelét és behozatalát. Ezért – főszabály szerint – amennyiben a hozzáadott higanyt tartalmazó termékeket az egyezmény szabályozza, az uniós jog értelmében vett, az uniós belső piacon való forgalomba hozatalukra vonatkozó tilalom kiterjed a gyártásra és a kivitelre is a nemzetközi jog követelményeinek való megfelelés érdekében. A 19. cikk (1) bekezdése c) pontjának megfelelően ez a jelentés tájékoztatást nyújt azzal kapcsolatban, hogy mennyire valósítható meg, illetve milyen lehetséges környezeti előnyökkel jár a rendelet értelmében vett gyártási és kiviteli tilalom kiterjesztése valamennyi olyan termékre, amelynek forgalomba hozatala egyéb uniós jogi aktusok értelmében még akkor is tilos, ha azt az egyezmény nem tiltja.

A felülvizsgálatok hozzájárulnak az európai zöld megállapodásban bejelentett, a toxikus anyagoktól mentes környezet kialakítására irányuló szennyezőanyag-mentességi célkitűzéshez.

2.Felülvizsgálatok

2.1.A fogászati amalgám és az azzal összefüggő higanykibocsátás

Felülvizsgálat és konzultáció

A fogászati amalgám évszázadok óta használt fogászati helyreállítási anyag a fogszuvasodás által okozott lyukak betömésére, illetve a fogak felszínének javítására. Higany és más fémek (például ezüst, ón, réz) ötvözete alkotja.

A Bizottság megbízott egy tanácsadót, hogy készítsen tanulmányt a fogászati amalgám uniós felhasználásáról. A tanulmányhoz kapcsolódó végleges jelentés szolgáltatja az alapot annak értékelésére, hogy mennyire lehetséges technikai és gazdasági szempontból fokozatosan megszüntetni a fogászati amalgám használatát, és dokumentálja a környezeti hatásait.

A tanulmány információkat gyűjtött a fogászati amalgám és a higanymentes alternatívák használatáról, az egészségügyi szolgáltatások szervezésére gyakorolt hatásokról a tagállamokban, valamint a fogászati amalgám használatának fokozatos megszüntetésére vonatkozó, a tagállamok által a rendelet 10. cikke (3) bekezdésének értelmében készített tervekről. A kiterjedt adatgyűjtés magában foglalta tudományos cikkek és jelentések áttekintését, valamint az egész EU-ra kiterjedő adatgyűjtést online felmérésekkel és interjúkkal. A tagállami szakértők és az érdekelt felek (fogászati szerveztek, nem kormányzati szervezetek) részvételével 2020 januárjában tartott műhelytalálkozó megerősítette a tanulmány előzetes megállapításait, és további információkkal szolgált a hatékonyabb modellezés és a helytállóbb következtetések érdekében.

A fogászati amalgám használatával kapcsolatos tendenciák

A higany fogászati amalgámban való felhasználása jelenti a legnagyobb mértékű higanyfelhasználást az EU-ban. A fogászati amalgám iránti becsült éves kereslet (EU28) 2018-ban 27–58 tonna volt. A korábban, 2010-ben becsült évi 55–95 tonna mennyiséghez képest ez jelentős, körülbelül 43 %-os csökkenés. A becslések szerint 2018-ban körülbelül 372 millió fogászati helyreállításra került sor az EU28-ban. Ezek mindössze 10–19 %-ában használtak fogászati amalgámot. Az egyes tagállamokban azonban jelentősen eltér ez az arány, ahogy az az 1. ábráról leolvasható.